Byrettens kendelse om beslaglæggelse af to udenlandske virksomheders sættevognstrækker ophævet
Ret: Østre Landsret (2. instans)
Faggruppe: Straffesag — Sag under efterforskning
Sagsemner: Efterforskning og straffeproces;

UDSKRIFT
AF

ØSTRE LANDSRETS RETSBOG
____________

Den 31. maj 2022 holdt Østre Landsret møde i retsbygningen i Nordhavn.

Som dommere fungerede landsdommerne Joachim Kromann, Gitte Rubæk Pedersen og

Troels Kjersgaard (kst.), førstnævnte som rettens formand.

Der foretoges

9. afd. nr. S-521-22:

Anklagemyndigheden

mod

1) Kærende 1, tidligere Udenlandsk virksomhed 1

2) Kærende 2, tidligere Udenlandsk virksomhed 2

(begge v/advokat Dominika Sylwia Prokop)

Ingen var indkaldt eller mødt.

Der fremlagdes udskrift af retsbogen fra Retten i Odense (5-213/2022) med bilag, rettens

fremsendelsesbrev af 28. februar 2022, kæreskrift af 22. februar 2022 fra advokat Dominika

Prokop på vegne af Kærende 1, tidligere Udenlandsk virksomhed 1, Polen, og Kærende 2,

tidligere Udenlandsk virksomhed 2, Polen, og anklagemyndighedens brev af 18. marts 2022

med bemærkninger til kæremålet.

Kærende 1, tidligere Udenlandsk virksomhed 1 og Kærende 2, tidligere Udenlandsk

virksomhed 2 har kæret Retten i Odenses kendelse af 9. februar 2022 om godkendelse og

opretholdelse af politiets beslaglæggelse af polsk indregistreret sættevognstrækker, Reg. nr.

1, med påstand om, at beslaglæggelsen ophæves.

Anklagemyndigheden har påstået stadfæstelse.



- 2 -

Kærende 1, tidligere Udenlandsk virksomhed 1 og Kærende 2, tidligere Udenlandsk

virksomhed 2 har til støtte for påstanden navnlig gjort gældende, at betingelserne for

konfiskation efter færdselslovens § 133 a, stk. 2, ikke er opfyldt, da konfiskation af

sættevognstrækkeren vil være uforholdsmæssigt indgribende, og at der derfor ikke er grund

til at antage, at sættevognstrækkeren bør konfiskeres, jf. retsplejelovens § 802, stk. 1, nr. 2,

og UfR 2022.145 V. Kærende 2, tidligere Udenlandsk virksomhed 2 har gjort, hvad der var

muligt for at sikre, at selskabets chauffører holder sig ædru i arbejdstiden, og adgangen til at

gøre et eventuelt erstatningskrav gældende over for den nu afskedigede chauffør er reelt

illusorisk. Dette er da også baggrunden for, at der ved Retten i Odenses dom af 21. januar

2022 skete frifindelse for påstanden om konfiskation, og det forhold, at dommen er anket af

anklagemyndigheden, kan ikke føre til et andet resultat.

Anklagemyndigheden har gentaget sine anbringender for byretten og supplerende anført, at

byrettens dom af 21. januar 2022 mod chaufføren er anket til landsretten navnlig på grund af

den skete frifindelse for konfiskationspåstanden, samt at senere konfiskation af

sættevognstrækkeren kan blive illusorisk, hvis beslaglæggelsen ikke opretholdes.

Efter votering afsagdes

k e n d e l s e :

Den ukrainske chauffør af den polsk indregistrerede sættevognstrækker er i

overensstemmelse med sin erkendelse ved Retten i Odenses dom af 21. januar 2022 kendt

skyldig i overtrædelse af færdselslovens § 53, stk. 1, ved den 9. januar 2022 at have ført

sættevognstrækkeren med en alkoholpromille på mindst 3,05. Mistankekravet i

retsplejelovens § 802, stk. 1, nr. 1, er herefter opfyldt.

Efter færdselslovens § 133 a, stk. 2, skal k onfiskation ske bl.a. i tilfælde, hvor ejeren af et

motordrevet køretøj, hvortil der kræves kørekort, bortset fra lille knallert, har gjort sig

skyldig i spirituskørsel med en alkoholkoncentration i blodet under eller efter kørslen på over

2,00 promille. I tilfælde, hvor køretøjet føres af en anden person end køretøjets ejer, og

føreren har gjort sig skyldig i bl.a. spirituskørsel med en alkoholkoncentration i blodet under

eller efter kørslen på over 2,00 promille, skal konfiskation endvidere ske, medmindre

konfiskation må anses for uforholdsmæssigt indgribende, navnlig henset til ejerens



- 3 -

mulighed for at kunne vide, at køretøjet ville blive anvendt ved en eller flere af de

overtrædelser, der nævnes i 1. pkt., og for at tage alle rimelige skridt til at sikre sin

økonomiske stilling i anledning af overdragelsen af køretøjet til den anden person.

Af forarbejderne til bestemmelsen i § 133 a, stk. 2, jf. Folketingets Transportudvalgs

betænkning af 15. marts 2021 over lovforslag nr. L 127 om ændring af færdselsloven

(Skærpet indsats mod vanvidskørsel), fremgår bl.a., at der må anlægges en helhedsvurdering

af sagens samlede omstændigheder.

Ved den påankede byretsdom blev den ukrainske chaufførs arbejdsgiver og leasingtager,

Kærende 2, tidligere Udenlandsk virksomhed 2, og leasinggiver, Kærende 1, tidligere

Udenlandsk virksomhed 1, frifundet for påstanden om konfiskation af sættevognstrækkeren.

Landsretten lægger efter sagens oplysninger, herunder de for byretten i forbindelse med

straffesagen afgivne forklaringer, til grund, at der ved de polske myndigheders udstedelse af

EU-arbejdstilladelse til den ukrainske chauffør blev indhentet en straffeattest på chaufføren,

der også var gjort bekendt med arbejdsgiverens nultolerancepolitik over for alkohol mv., og

som havde underskrevet et tillæg til ansættelseskontrakten om, at indtagelse af alkohol mv.

er bortvisningsgrund. Det lægges endvidere til grund, at den ukrainske chauffør straks efter

kørslen i spirituspåvirket tilstand i Danmark blev afskediget, og at hans

indtjeningsmuligheder herefter er begrænsede.

Efter en samlet helhedsvurdering af de foreliggende oplysninger finder landsretten, at

konfiskation af den sættevognstrækker med en oplyst værdi på ca. 450.000 kr., som den

ukrainske chaufførs arbejdsgiver Kærende 2, tidligere Udenlandsk virksomhed 2 har leaset

hos Kærende 1, tidligere Udenlandsk virksomhed 1, må anses for uforholdsmæssigt

indgribende. Da der under disse omstændigheder ikke er tilstrækkeligt grundlag for at

antage, at sættevognstrækkeren vil blive konfiskeret i medfør af færdselslovens § 133 a, stk.

2, findes betingelsen i retsplejelovens § 802, stk. 1, nr. 2, ikke opfyldt.

Landsretten tager herefter Kærende 2's, tidligere Udenlandsk virksomhed 2 og Kærende 1's,

tidligere Udenlandsk virksomhed 1 påstand om ophævelse af beslaglæggelsen af den polsk

indregistrerede sættevognstrækker til følge.



- 4 -

T h i b e s t e m m e s :

Beslaglæggelsen af Kærende 2's, tidligere Udenlandsk virksomhed 2 og Kærende 1's,

tidligere Udenlandsk virksomhed 1 sættevognstrækker med Reg. nr. 1 ophæves.

Sagen sluttet.

Retten hævet.